#Tags: Ιλαρά | ιλαρα ελλαδα | ΚΕΕΛΠΝΟ
26/04/18 • 20:08 | UPD 26/04/18 • 20:15
Νευρικότητα προκαλεί η έξαρση της ιλαράς στην Ελλάδα. Σύμφωνα με τα τελευταία δεδομένα που δίνει το Κέντρο Ελέγχου και Πρόληψης Νοσημάτων (ΚΕΕΛΠΝΟ), ο αριθμός των νέων περιπτώσεων έφτασε τα 2.659 κρούσματα.
Συγκεκριμένα, ο αριθμός αυτός προκύπτει από τα νεότερα επιδημιολογικά στοιχεία (01/5/2017 έως 26/4/2018), με μεγαλύτερη συχνότητα στη Νότια Ελλάδα.
Όπως αναφέρει το Κέντρο Ελέγχου και Πρόληψης Νοσημάτων (ΚΕΕΛΠΝΟ), κατά την περίοδο 2016-2018 έχουν καταγραφεί περισσότερα από 20.000 περιστατικά και 57 θάνατοι σε όλη την Ευρώπη.
Την τελευταία εβδομάδα, οι επιστήμονες του ΚΕΕΛΠΝΟ κατέγραψαν 68 νέα κρούσματα ιλαράς, ανεβάζοντας το συνολικό αριθμό των προσβληθέντων σε 2.659, ενώ τρεις άνθρωποι έχουν χάσει τη ζωή τους.
Στη μεγάλη πλειονότητά τους, οι ασθενείς είναι άτομα ελληνικής υπηκοότητας (κυρίως μικρά παιδιά από κοινότητες Ρομά και άτομα από το γενικό πληθυσμό κυρίως στην ηλικιακή ομάδα 25-44 ετών) που δεν έχουν ανοσία στην ιλαρά, μεταξύ των οποίων και επαγγελματίες υγείας που ήταν ανεμβολίαστοι ή ατελώς εμβολιασμένοι.
Το ΚΕΕΛΠΝΟ αναμένει την εργαστηριακή επιβεβαίωση και άλλων κρουσμάτων το ερχόμενο διάστημα, και δεν αποκλείει την αύξηση και επέκταση των κρουσμάτων και σε άλλες γεωγραφικές περιοχές.